Menestyvä yritysjohtaja Rami pääsi eroon kannabiksesta, mutta yhä useampi suomalainen jää huumekoukkuun.

Kannabiksen käyttö on Suomessa nousussa. Kyseistä huumausainetta käyttäneiden määrä on kymmenkertaistunut kymmenessä vuodessa.

Samaan aikaan nousussa ovat myös psykoosit.

Yritysjohtajan työskentelevä Rami kertoo tutustuneensa kannabikseen ystävien kautta.

Suomessa kannabiksen niin sanottu viihdekäyttö on lisääntynyt viime vuosina. Kuvituskuva. AOP

Iltalehti tapasi tyypillisen entisen kannabiksen käyttäjän: 40-vuotiaan menestyvän yritysjohtajan, perheenisän, joka onnistui lopettamaan kannabiksen viihdekäytön, kun joutui katsomaan elämää ja kuolemaa silmiin.

Mies haluaa pysyä nimettömänä, joten haastattelu tehtiin autossa ilman kuulevia korvia ja kaukana yritysjohtajan konttorilta. Jutussa häntä kutsutaan Ramiksi.

- Olin perimmäisten kysymysten äärellä: jatkanko yhä lisääntyvää käyttöäni ja tuhoudun hiljalleen, vai teenkö työtä, kasvatan firmaani ja jatkan isänä perhe-elämää, Rami kertoo ja katsoo silmiin.

Väillä hän sulkee silmänsä ja menee syvälle muistoihin.

Hänen ensimmäinen kannabiksen käyttökokemuksensa oli vuosia sitten kaveripiirissä erään tutun kotona. Porukka jutteli mukavia, joi olutta ja teräviä, ja tuprutteli kukkaa.

- Jo silloin heti kolahti. Olen aina ollut herkkä luonne, mutta kokemus oli jotenkin erilainen. Olin käytön jälkeen kai jossain psykoosissa heti, näin paholaisen selän takana ja istumassa puiston penkillä. Se tuli uniinkin ja oloni oli ahdistunut, Rami muistelee.

Käyttöä satunnaisesti

Rami pyöri samassa kaveriporukassa ja tupruttelu jatkui satunnaisesti. Kokemukset olivat samoja.

- Tajusin, että luonteeni on herkkä ja aistimukset olivat kerta kerralta yhtä ahdistavia. Kuolema, iäisyys olivat mielessä, mietin tosi syvällisiä: onko elämää kuoleman jälkeen ja kannattaako tämä maanpäällinen elämä, onko mitään mieltä jatkaa, Rami muistelee.

Kun ajatuksiin tuli ensimmäisen kerran elämän tuntuminen turhalta ja sen lopettaminen oman käden kautta, Rami alkoi vakavasti miettiä kannabiksen käytön lopettamista.

- Jos olin stressaantunut tai väsynyt, nuo ahdistusoireet vain voimistuivat pössyttelystä. Tajusin, että aine ei sovi minulle. Istuin alas ja kysyin itseltäni, haluanko jatkaa hyvää elämääni ja kasvavaa liiketoimintaa vai kuolenko hiljalleen ja sairastun psyykkisesti.

Kannabis jäi

Rami puhui avoimesti vaimolleen asiasta ja vaimokin lopetti aineen käytön samalla. Vaimo oli muutaman kerran tuprutellut porukan mukana, mutta vaikutukset hänelle olivat positiivisempia, eivät ainakaan niin tuskaisia kuin Ramilla.

- Pääsin irti aineesta täysin jo muutama vuosi sitten, en edes kokeile ikinä enää. Minun psyykelleni se ei sovi. Haluan olla hyvä yritysjohtaja ja isä, haluan elää.

Yksi asia entisestä viihdekäytöstä Ramille jäi: kaveripiiri.

- Osa jatkaa polttelua, osa ei. Osa on alkoholisoitunutkin. Minulla on monta alaista, ei ole mukava ajatella, mitä juttuja joku voi pistää liikkeelle, jos haluaa vahingoittaa liiketoimintaani, Rami sanoo.

Mies hakee nyt elämyksiä extreme -lajeista ja matkustelemalla eksoottisiin kohteisiin joko reppureissaillen tai joskus ylellisiin hotelleihin.

- Tämä elämän matka on niin lyhyt ja arvaamaton, se kannattaa mennä selvänä.

Huima kasvu

Kannabiksen käyttö on Suomessa huimassa nousussa. 240 000 suomalaista on käyttänyt kannabista vuoden aikana. Luku on kymmenkertaistunut kymmenessä vuodessa. Viikoittain ainetta käyttää yli 35 000 suomalaista, päivittäin yli 6 000. Kuivatun kannabiskasvin eli kukan polttaminen on yleistynyt, ja se kertoo lisääntyneestä kotikasvatuksesta.

Kannabiksen käyttäjät myös juovat enemmän alkoholia kuin muut.

- Olemme Euroopassa keskivaiheilla käyttövolyymissa. Ennen hasista salakuljetettiin yli rajojen maahamme, nyt kotikasvatus on nousussa, Terveyden ja hyvinvoinnin laitoksen (THL) professori Pekka Hakkarainen kertoo.

THL teki suuren kyselytutkimuksen vuonna 2014. Uusi tutkimus on tekeillä tänä vuonna ja lukujen odotetaan vain synkkenevän, eli käytön ja sekakäytön lisääntyneen.

Kolmannes kannabiksen käyttäjistä kertoo juovansa itsensä viikoittain humalaan.

Apulaisylilääkäri Merja Syrjämäellä ja päihdelääkäri, psykiatri Reijo Lahtisella on pitkä kokemus päihderiippuvaisten potilaiden hoidosta. JUHA VELI JOKINEN

Psykoosit nousussa

Iltalehti vieraili Tampereen yliopistollisen sairaalan (Tays) Pitkäniemen psykiatrisessa sairaalassa, missä hoidetaan kannabiksen aiheuttamia psykooseja. Kun sairaalassa psykooseista johtuvia potilaiden hoitopäiviä osastoilla oli vuonna 2008 yhteensä 84 kappaletta, vuonna 2017 niitä oli jo 348.

- Hoitopäivän hinta vaihtelee, mutta se on noin 385-678 euron haarukassa, Taysin psykiatrian apulaisylilääkäri Merja Syrjämäki kertoo.

Hän painottaa, ettei kannabiksen käyttö ole harmittomampaa kuin alkoholin juonti.

- Psyykkiset oireet painottuvat ja polttelu vaurioittaa hengitysteitä.

Syrjämäen mukaan kannabiksen käyttäjistä 20 prosenttia tulee riippuvaiseksi aineesta.

Alkoholin ja amfetamiinin takia hoidetaan suurin piirtein yhtä monta potilasta.

Yhteys skitsofreniaan

Syrjämäki ja kokenut päihdelääkäri, ex-ylilääkäri Reijo Lahtinen painottavat, että erityisesti nuorena aloitetulla kannabiksen käytöllä on suora yhteys vakaviin terveys- ja sosiaalisiin haittoihin.

- Kannabiksen vuoksi psykoosiin sairastuvista puolet sairastuu skitsofreniaan, jos käyttö jatkuu. Polttelu on erityisen haitallista nuoren ihmisen kehittyville aivoille, he painottavat.

Lääkärit varoittavat erityisesti kannabiksen käytöstä, jos käyttäjä saa pelkotiloja, ahdistusta ja harhoja.

- Riski vakaviin haittoihin on korkea, jos kärsit psyykkisistä oireista ilman kannabistakin, jos lähisuvussasi on psyykkisiä sairauksia tai olet raskaana, lääkärit varoittavat.

Sensuroimaton Päivärinta: Kaarlo Simojoki vertaa huumeeseen koukuttumista karkkiin.